Fizika fakulteti (QMU)

**Fizika fakulteti** — Berdaq atındaǵı Qaraqalpaq mámleketlik universiteti quramındaǵı fakultet. Házirgi waqıtta kadrlar tayarlaw barısında fakultette 70 ke shamalas professor-oqıtıwshı studentlerge sapalı bilim bermekte. Olardıń ishinde 3 ilim doktorı hám professorlar, 6 ilim kandidatları hám 12 filosofiya doktorları tabıslı miynet etip kelmekte.

## Kafedralar
Fizika fakultetinde tómendegi kafedralar bar:
# Elektr energetikası kafedrası
# Yarımótkizgishler fizikası kafedrası
# Elektr texnikası hám metrologiya kafedrası
# Fizika kafedrası

## Baǵdarlar
### Bakalavriat baǵdarı
# 60530900 – Fizika
# 60710500 – Energetika
# 60710600 – Elektr energetikası
# 60710700 – Elektr texnikası, elektr mexanikası hám elektr texnologiyaları
# 60711300 – Metrologiya, standartlastırıw hám ónim sapası menejmenti

### Magistratura baǵdarı
# 70530901 – Fizika
# 70530905 – Yarımótkizgishler fizikası
# 70710602 – Elektr stanciyaları

## Fakultet tariyxı
1976-jılı Nókis mámleketlik universiteti ashılǵan waqıtta pedagogikalıq instituttıń fizika-matematika fakulteti bazasında eki fakultet: fizika hám matematika fakultetleri ashıldı. Fizika fakultetiniń dekanı bolıp texnika ilimleriniń kandidatı, docent B.Orımbetov saylandı hám bul lawazımda docent B.Orımbetov 1986-jılǵa deyin tabıslı isledi. Fizika fakultetin 1986-1989 jılları professor B.A.Abdikamalov, 1989-1993 jılları docent M.I.Arzuov, 1993-1997 jıllarda M.A.Kan basqardı. 1997-jıldıń sentyabr ayında fizika hám matematika fakultetleri biriktirilip, qaytadan fizika-matematika fakulteti bolıp shólkemlestirildi hám 2003-jılǵa shekem bul fakultetti docent B.B.Prenov basqardı.

Fizika-matematika fakulteti bazasında 2003-jıldıń may ayında qaytadan fizika hám matematika fakultetleri shólkemlestirilip, fizika fakultetine prof. B.A.Abdikamalov 2003-2005 jılları basshılıq etti. 2005-jılı avgust ayında fizika hám injenerlik qurılıs fakultetleri birlestirilip, fizika-texnika fakulteti shólkemlestirilip, fizika-matematika ilimleriniń doktorı, professor Q.A.Ismaylov fakultet dekanı bolıp saylandı. 2009-jıldıń noyabr ayınan baslap studentler sanınıń hám qánigeliklerdiń kóbeyiwine baylanıslı fizika hám texnika fakultetleri bolıp bólindi hám 2011-jılǵa shekem fizika fakultetiniń dekanı bolıp prof. Q.A.Ismaylov isledi.

2011-jılı fizika-matematika fakulteti bolıp qayta birlestirilgennen soń, fakultetti 2011-2018 jılları docent B.P.Otemuratov, 2018-jıldıń avgust ayınan 2019-jıldıń iyun ayına shekem docent M.U.Nasırov dekan wazıypasın atqardı. Fizika-matematika fakultetinde studentler kontingentiniń artıwına baylanıslı 2019-jıldıń iyun ayınan baslap fizika fakulteti qaytadan ashıldı hám oǵan 2020-jıldıń fevral ayına shekem doсent M.U.Nasırov basshılıq etti.

2020-jıldıń mart ayınan baslap fakultet dekanı wazıypası doсent A.S.Muratovqa júklendi hám házirgi kúnde tabıslı basshılıq etip kelmekte. Fizika fakulteti óz tariyxı dawamında elimizdiń bilimlendiriw, xalıq xojalıǵı hám óndirislik tarawlarına kóp sanlı joqarı mamanlıqtaǵı qánigelerdi hám ilimiy pedagogikalıq kadrlardı jetilistirip berdi.

## Belgili tulǵalar
Qaraqalpaq mámleketlik universiteti ashılǵannan berli ótken 48 jıl waqıt ishinde fakultettiń ósip rawajlanıwına, onıń Respublikadaǵı fizika boyınsha ilimiy hám pedagog kadrlar tayarlaw orayına aylanıwına kóplegen húrmetli ustazlar ózleriniń salmaqlı úleslerin qostı. Olardan Qaraqalpaqstan fizikleriniń húrmetli aqsaqalı A.Nurımbetov, Qaraqalpaqstanǵa miyneti sińgen ilim ǵayratkerleri A.Májitov, M.Erejepov, Qaraqalpaqstanǵa miyneti sińgen muǵallim Q.Berdimuratov, Qaraqalpaqstanǵa miyneti sińgen xalıq bilimlendiriw xızmetkeri, doсentler V.S.Baev, O.Daniyarov, B.Bekbawliev, Q.Qıyatov, professor SH.Qaniyazov, docentler B.Allambergenov, M.Allaniyazov, J.Qayıpnazarov, Q.Bekturǵanov, M.Duysenbaev, fizika-matematika ilimleriniń doktorı M.Arzuov, docentler U.Nasırov, M.A.Kan, Q.Palwanov, B.Embergenov, R.Bekimbetov, B.Qunnazarov hám aǵa oqıtıwshılar A.Abdinasırov, K.Durshımbetovlardıń atların atap ótiw orınlı.

## Professor-oqıtıwshılar
Házirgi waqıtta fakultette oqıw processin jetilistiriw, metodikalıq jumıslardı joqarı dárejege kóteriw hám ilimiy-izertlew isleriniń nátiyjeligin arttırıw boyınsha wazıypalardı sheshiwde Ózbekstan Respublikasına xızmet kórsetken jaslar ustazı, Qaraqalpaqstan Respublikasına miyneti sińgen ilim ǵayratkeri, professor B.Abdikamalov, Qaraqalpaqstan Respublikasına miyneti sińgen ilim ǵayratkeri, fizika-matematika ilimleri doktorı, professor Q.Ismaylov, Qaraqalpaqstan Respublikasına miyneti sińgen ilim ǵayratkeri, texnika ilimleri doktorı, professor M.Tagaev, docentler B.Jollıbekov,  Yu.Bobojonov, A.Uteniyazov, M.Sháribaev, A.Muratov, L.Sarıbaev, S.Bekbergenov, A.Atawbaeva, K.Reymov, X.Kamalov, Z.Saparniyazova, A.Najimova, N.Aytımbetov, R.Xojanazarova, A.Bijanov, B.Uzakov, A.Esenbekov, M.Qurbanbaeva hám basqa da kóplegen professor-oqıtıwshılar tabıslı jumıs alıp barmaqta.

## Xalıqaralıq baylanıslar
Fakultet V.E.Lashkarev atındaǵı yarımótkizgishler fizikası ilim-izertlew institutı (Ukraina), Milliy izertlew yadrolıq universiteti MIFI (Moskva injenerlik-fizika institutı), Mari mámleketlik universiteti (Rossiya), Tomsk politexnika universiteti (Rossiya), Ishki Mongoliya texnologiya universitetleriniń (Qıtay) fizika, energetika fakultetleri hám usı tarawdaǵı ilim-izertlew institutları menen tıǵız ilimiy baylanıslarǵa iye. A.Jumanazarov házirgi waqıtta Rossiya federaciyasındaǵı Mari universitetinde ilimiy jumısları menen tabıslı shuǵıllanıp kelmekte.

## Derekler